Diari Oficial de la Generalitat Valenciana


Sumari del DOGV 9810, del 15-03-2024 (2024/2326)

RESOLUCIÓ de 13 de març de 2024, de la Conselleria d'Educació, Universitats i Ocupació, per la qual es convoca el projecte d'innovació de biblioteques escolars «Biblioinnova't» per als centres docents de titularitat pública de la Generalitat Valenciana per al curs 2023-2024.-24.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9810

Data del DOGV
:   15-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2326


Data del document
:   14-03-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 13 de març de 2024, de la Conselleria d'Educació, Universitats i Ocupació, per la qual es convoca el projecte d'innovació de biblioteques escolars «Biblioinnova't» per als centres docents de titularitat pública de la Generalitat Valenciana per al curs 2023-2024.-24. [2024/2326]  
La legislació vigent en matèria d'educació i biblioteques reconeix el paper de les biblioteques escolars en la promoció i el foment de la lectura. En el context normatiu educatiu actual, és necessària una definició renovada d'estos espais, entesos com a centres de recursos al servici de l'aprenentatge, la lectura, la informació i les activitats culturals.  
  
L'article 113 de la Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, establix que els centres d'ensenyament han de disposar d'una biblioteca escolar amb els objectius de fomentar la lectura, contribuir al fet que l'alumnat accedisca a la informació i puga formar-se en l'ús crític d'esta, així com que la biblioteca s'organitze com un espai obert a la comunitat educativa.  
  
Les biblioteques de cada centre educatiu han d'aspirar a convertir-se en l'eix neuràlgic de la vida escolar, acollint propostes educatives i culturals que vertebren la interacció de tota la comunitat educativa en horari lectiu o fora d'este horari.  
Així mateix, la biblioteca s'ha d'entendre com un suport innovador en l'activitat docent, un recurs pedagògic i una ferramenta lligada al conjunt de la comunitat educativa seguint els objectius del treball de cooperació que estan desenvolupant-se amb altres comunitats autònomes.   
Des de les biblioteques escolars es poden treballar tant les matèries pròpiament curriculars com les propostes d'activitats que de manera transversal se centren en aspectes educatius innovadors, activen el treball per competències i impulsen accions relacionades amb la ciutadania responsable i global. A més, els objectius de l'Agenda 2030 han de ser el punt de partida a l'hora de repensar els usos i les finalitats de les biblioteques escolars.  
Esta nova convocatòria pretén canviar el concepte de biblioteca com espai on només es fomenta la lectura per a anar més enllà i convertir-la en un espai on es llig, s'investiga, s'aprén, es col·labora i s'innova. També es tracta de superar la idea de biblioteca com un espai físic únic al centre i que es considere com un conjunt organitzat d'espais i d'activitats que afavorisquen la participació de tota la comunitat educativa.   
  
Tanmateix, es promou la connexió amb l'entorn i la xarxa de biblioteques en línia BiblioEdu, se simplifiquen els tràmits administratius per a la sol·licitud i la justificació d'assignacions econòmiques i es dona més protagonisme a les accions dirigides a transformar i dinamitzar els espais.  
Per a impulsar el compliment d'estos objectius, s'ha augmentat l'import global màxim assignat a esta convocatòria. Mitjançant la coordinació amb la Subdirecció General de Formació del Professorat, s'ampliarà l'oferta de formacions destinades a millorar les destreses del professorat en la gestió, la dinamització i la realització d'activitats relacionades amb l'impuls de les biblioteques i el foment de la lectura. A més, es reconeixerà la participació del professorat en el projecte Biblioinnova't i se certificaran les hores com a projecte d'innovació.  
La subdirecció general amb competències en matèria d'innovació educativa, com a òrgan gestor, promourà l'intercanvi d'experiències de bones pràctiques que s'han comprovat efectives en la dinamització de les biblioteques escolars entre centres educatius.  
Per tot el que s'ha exposat, i fent ús de les atribucions que em conferixen l'article 28 de la Llei 5/1983, de 30 de desembre, del Consell; el Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, vista la proposta de resolució de la directora general d'Innovació i Inclusió Educativa, resolc:  
Primer. Àmbit d'aplicació  
La present resolució s'aplicarà en el curs 2023-2024 en centres docents no universitaris de titularitat pública de la Generalitat amb ensenyaments de règim general.  
  
Segon. Objecte  
Concedir assignacions econòmiques als centres educatius públics de la Generalitat que ho sol·liciten per a donar suport a la dinamització de les biblioteques escolars i el foment de la lectura per al curs escolar 2023-24.  
  
Tercer. Finalitats  
1. Impulsar que la biblioteca escolar siga un espai socioeducatiu, versàtil i obert a la comunitat educativa.   
2. Propiciar que el centre puga adquirir recursos materials per a adequar les biblioteques com a espais innovadors per a la lectura, l'aprenentatge, la col·laboració, la investigació i la inclusió.  
3. Promoure l'execució de pràctiques i activitats de foment de la lectura i dinamització de les biblioteques dels centres.  
4. Afavorir que el centre puga actualitzar els fons bibliogràfics de la seua biblioteca escolar.  
5. Impulsar la incorporació dels centres educatius a la xarxa de biblioteques escolars en línia BiblioEdu, una xarxa per a la catalogació i el préstec dirigida per la Unitat de Suport al Servei d'Informàtica per als Centres Educatius de la Conselleria d'Educació, Universitats i Ocupació. Enllaç: https://portal.edu.gva.es/biblioedu/.  
6. Impulsar la formació, l'assessorament i la difusió de bones pràctiques als centres educatius participants en la convocatòria, en coordinació amb la Subdirecció General de Formació del Professorat.  
  
7. Fomentar la coordinació del centre educatiu amb la biblioteca pública més pròxima i altres espais socioculturals del municipi per a possibilitar la participació en programes conjunts.  
8. Estimular l'obertura de les biblioteques escolars a les famílies i l'entorn.  
  
Quart. Compromisos  
Per a optar a la dotació econòmica, els centres educatius hauran de desenvolupar obligatòriament les accions següents abans del 25 de juny de 2024:  
1. Crear una comissió de biblioteca de centre, nomenada per la direcció.  
Estarà formada per un mínim de tres i un màxim de cinc participants que hauran de ser docents amb destinació definitiva o vacant al centre, un dels quals exercirà de coordinador/a. Estos docents rebran un certificat de la seua participació en el projecte Biblioinnova't d'acord amb el que establix l'apartat resolutiu quinzé.  
Esta comissió estarà oberta a la col·laboració de qualsevol membre de la comunitat educativa: docents, alumnat, famílies, personal no docent o altres.   
Quant als docents participants, en cas que la comissió ja estiga creada en el centre i consolidada, haurà de complir els criteris esmentats.   
  
La comissió serà l'encarregada de dissenyar, planificar i avaluar:  
- Les activitats de dinamització de les biblioteques escolars i la seua gestió.  
- L'ús i l'atenció dels espais, així com la seua adaptació a les finalitats de la convocatòria.  
- La gestió dels préstecs i la catalogació dels fons bibliogràfics, que en cap cas pot gestionar un membre extern a la comunitat educativa.   
  
- La coordinació amb la resta de membres del claustre per a planificar i dur a terme activitats de foment de la lectura al centre.   
- Les inversions econòmiques que cal realitzar amb la dotació assignada.  
- Qualsevol altra funció que la direcció del centre assigne, relacionada amb les finalitats d'esta convocatòria.  
  
2. Sol·licitar al Servei d'Informàtica de la Conselleria d'Educació, Universitats i Ocupació que participe en el projecte de xarxa de biblioteques escolars en línia BiblioEdu.   
El procediment per a la incorporació es realitza mitjançant un tiquet des de la plataforma gvaSAI (https://gvasai.edu.gva.es) d'acord amb les instruccions que hi ha al web de Biblioedu. La incorporació a Biblioedu es realitzarà per orde, segons la data d'entrada de la sol·licitud, i s'informarà el centre en el moment que esta incorporació siga efectiva (https://portal.edu.gva.es/biblioedu/).  
  
Quint. Finançament  
El finançament de les quantitats assignades als centres públics, amb caràcter de despesa extraordinària de funcionament, s'abonarà a càrrec del capítol II del programa pressupostari 421.E00, del pressupost de la Generalitat de l'any 2024, per un import global màxim de 2.000.000 €.  
  
  
Sext. Sol·licitud. Termini i procediment de presentació  
1. El centre públic que desitge participar en esta convocatòria haurà d'omplir el formulari que estarà disponible en l'Oficina Virtual (OVICE). El manual per a accedir a este tràmit i formalitzar-lo es publicarà en la pàgina web del projecte Biblioinnova't:   
https://ceice.gva.es/va/web/innovacion-educacion/biblioinnovat.  
2. La sol·licitud la formalitzarà la direcció del centre educatiu i inclourà els apartats següents:  
2.1. Estratègies planificades per al curs 2023-24. Es marcarà el tipus d'acció i es descriuran breument les actuacions programades o realitzades durant el curs 2023-2024 (280 caràcters):  
 Creació/actualització de la comissió de biblioteca  
 Participació en la xarxa de biblioteques digitals BiblioEdu  
 Adequació de l'espai  
 Adquisició de fons bibliogràfics per a la biblioteca del centre o de l'aula  
 Activitats de foment lector  
 Formació del professorat en gestió de biblioteques i foment de la lectura  
 Accions de coordinació amb la biblioteca pública  
 Accions d'obertura de la biblioteca escolar a les famílies i l'entorn  
  
 Actualització del catàleg bibliogràfic del centre  
 Altres activitats  
2.2. El claustre i el consell escolar han d'estar d'acord amb la participació en esta convocatòria, després d'haver sigut informats per la direcció dels compromisos adquirits i les finalitats d'esta. La direcció del centre educatiu, mitjançant l'OVICE, declararà que:   
 El claustre i el consell escolar estan d'acord amb la participació en esta convocatòria, després d'haver sigut informats dels compromisos adquirits i les finalitats d'esta.  
 El centre es compromet a complir els compromisos de l'apartat resolutiu quart.  
3. El termini per a presentar la sol·licitud serà de 15 dies naturals a partir de l'endemà de la publicació d'esta resolució en el Diari Oficial de la Generalitat Valenciana.  
4. La presentació de la sol·licitud comporta el compromís de la inversió correcta de la dotació d'acord amb l'apartat resolutiu nové.  
  
  
Sèptim. Òrgan instructor  
S'establix la Subdirecció General competent en matèria d'innovació educativa de la Direcció General d'Innovació i Inclusió Educativa com a òrgan instructor del procediment que regula esta resolució.  
  
  
Octau. Procediment de dotació  
1. Només es consideraran centres sol·licitants i seran seleccionats els que hagen presentat la sol·licitud en OVICE formalitzada correctament en els terminis i en la forma establits en esta convocatòria.  
2. El 75 % de l'import global màxim destinat a esta convocatòria es repartirà equitativament entre tots els centres seleccionats. La distribució del 25 % restant es farà considerant el nombre d'estudiants matriculats al centre educatiu dins d'ensenyaments de règim general en el curs escolar 2023-2024.   
3. L'assignació màxima que podrà rebre un centre serà de 3.500 euros.  
Nové. Inversió de la dotació  
El centre, fins al 10 de juny de 2024 inclusivament, ha de destinar la dotació assignada a les finalitats següents:  
1. Almenys un 30 % de la dotació es destinarà a l'adquisició de recursos materials per a l'adequació dels espais destinats a les biblioteques escolars per a convertir-los en llocs atractius i innovadors on s'afavorisca el treball col·laboratiu i la realització d'activitats de dinamització lectora.  
2. Un mínim del 10 % de la dotació es destinarà a executar pràctiques i activitats que fomenten la lectura i la dinamització cultural del centre.  
3. Almenys el 10 % de la dotació es destinarà a fons bibliogràfics.  
  
  
Desé. Criteris per a la inversió en recursos materials i l'adequació de l'espai  
1. La dotació assignada s'invertirà en l'adquisició de recursos materials versàtils, polivalents i innovadors que afavorisquen la utilització dels espais destinats a les biblioteques escolars i la seua adequació per a la participació, la inclusió i l'ús de metodologies actives d'aprenentatge.  
  
2. Esta dotació té com a objectiu ampliar els usos de les biblioteques escolars i convertir-les en espais atractius i oberts a tota la comunitat educativa.  
3. La dotació assignada posa l'èmfasi en la renovació de la funcionalitat i adequació de les biblioteques escolars.  
  
Onzé. Criteris per a la inversió en formació i execució de pràctiques i activitats que fomenten la lectura i la dinamització de les biblioteques escolars   
1. Atenent l'apartat resolutiu sext, el centre destinarà la dotació corresponent a les activitats previstes en la planificació presentada en el tràmit de sol·licitud.  
2. Es procurarà desenvolupar activitats que afavorisquen l'educació inclusiva de manera que permeten l'aproximació a la lectura i la utilització dels recursos documentals i informatius de la biblioteca escolar a l'alumnat amb diversitat funcional, a l'alumnat amb necessitats específiques de suport educatiu i a l'alumnat nouvingut al Sistema Educatiu Valencià.  
3. La dotació assignada no es podrà utilitzar per a dotar, econòmicament o en espècie, premis literaris o similars que convoque, promoga o als quals done suport el centre.  
4. La dotació assignada no es podrà utilitzar per a abonar les despeses de desplaçament dels estudiants als llocs on tinguen lloc les activitats.  
5. La dotació assignada no es podrà destinar a contractar servicis externs de catalogació i gestió de la biblioteca. Estes tasques només podrà desenvolupar-les el personal docent del centre educatiu.   
  
Dotzé. Criteris per a la inversió en fons bibliogràfics  
1. Es podran adquirir fons bibliogràfics com ara llibres, partitures, serials, publicacions periòdiques i audiovisuals, entre d'altres fons catalogables.  
2. En l'adquisició de fons s'atendran criteris d'inclusió, igualtat i convivència.  
3. Es recomana l'adquisició de fons bibliogràfics en llengua valenciana.  
4. Es recomana l'adquisició de fons d'autoria o coautoria femenina.  
  
5. Amb esta dotació no es podran adquirir llibres de text o material curricular del programa que regula l'Orde 26/2016, de 13 de juny, de la Conselleria d'Educació, Investigació, Cultura i Esport (Programa Xarxa Llibres).  
  
Tretzé. Resolució i notificació de la convocatòria  
1. El termini màxim per a resoldre la present convocatòria és de dos mesos des de la data d'efecte. Vençut el termini sense que s'haja notificat cap resolució expressa, els centres interessats han de considerar desestimada la seua sol·licitud.  
2. A l'efecte de notificacions, la resolució provisional i la definitiva de la convocatòria es publicaran en la pàgina web del projecte Biblioinnova't de la Conselleria d'Educació, Universitats i Ocupació. A més, la resolució definitiva es publicarà en el Diari Oficial de la Generalitat Valenciana.   
3. La resolució provisional contindrà la relació de centres educatius seleccionats, en què s'indicarà la quantia econòmica proposada en concepte d'assignació i la relació de centres educatius no seleccionats, amb la indicació dels motius.  
4. Publicada esta resolució provisional, el centre que haja presentat la sol·licitud d'acord amb el procediment establit en esta resolució, però no que aparega en la llista, podrà presentar al·legació a l'òrgan instructor en el termini de 5 dies naturals comptats des de l'endemà d'esta publicació. Per a presentar l'al·legació, el centre docent l'adjuntarà en el mateix tràmit de la sol·licitud, mitjançant la plataforma OVICE, segons s'indica en el Manual d'al·legacions que es publicarà en el web del projecte Biblioinnova't.  
5. Estudiades les al·legacions, l'òrgan instructor del procediment elevarà la proposta definitiva a la Direcció General d'Innovació i Inclusió Educativa, que resoldrà la convocatòria per delegació del conseller.  
  
6. La resolució definitiva contindrà la relació de centres educatius seleccionats, en què s'indicarà la quantia econòmica assignada, i la relació de centres educatius no seleccionats, amb la indicació dels motius.  
  
  
Catorzé. Percepció de l'assignació econòmica  
L'assignació econòmica es realitzarà, una vegada concedida, per transferència bancària al centre docent per mitjà d'orde de pagament en ferm, a proposta de la Conselleria d'Educació, Universitats i Ocupació, a càrrec del pressupost anual de l'exercici 2024.  
  
Quinzé. Certificació de la participació en el projecte d'innovació Biblioinnova't  
Una vegada comprovat des de la direcció general competent en matèria d'innovació que es reunixen les condicions requerides per a la certificació, l'òrgan competent en matèria de formació del professorat, d'acord amb l'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, el reconeixement i el registre de les activitats formatives, i per l'Orde 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i la valoració de les activitats de formació permanent i altres activitats per a la millora de la qualitat de l'ensenyament que realitze el funcionariat docent que impartix ensenyaments no universitaris de la Comunitat Valenciana, certificarà la participació en el projecte d'innovació Biblioinnova't de la manera següent:   
- Coordinador/a de la comissió de biblioteca: 40 h.   
- Component de la comissió de biblioteca no coordinador/a: 25 h.  
Només es podrà certificar la participació de docents funcionaris amb destinació definitiva al centre i a professorat que ocupe vacant anual. Altres participants diferents dels esmentats no podran rebre el certificat de participació.   
La direcció del centre haurà de fer pública al claustre la relació de participants a certificar com a més tard el dia 10 de juny de 2024. Esta publicació obrirà un període de detecció d'errades que perdurarà durant el temps que estiga obert el tràmit de justificació del projecte Biblioinnova't en OVICE, fins al 25 de juny de 2024. A partir d'este dia no seran possibles les correccions ni les modificacions en la relació de persones a certificar.  
Esta difusió s'haurà de fer per mitjans electrònics i al tauler d'anuncis de la sala de professors. Haurà de contindre la relació del coordinador i els participants definitius o amb vacant del centre, amb la indicació del NIF xifrat i del nom i cognoms.  
  
Setzé. Justificació i valoració del projecte en OVICE  
1. El centre educatiu haurà de lliurar una memòria justificativa de les accions i les despeses realitzades durant el curs, en relació amb la present convocatòria, fins al 25 de juny de 2024.  
2. La memòria justificativa es presentarà omplint els camps corresponents del tràmit específic d'OVICE. Contindrà els apartats següents:  
  
- Justificació econòmica en què s'informarà del total de despeses efectuades en cada un dels tres capítols enumerats a l'apartat resolutiu nové i es firmarà una declaració responsable de la inversió correcta de les assignacions rebudes.  
- Justificació d'actuacions en què es descriuran les activitats realitzades i l'avaluació del seu impacte.  
- Valoració de la convocatòria del projecte Biblioinnova't i de la seua implementació al centre, a més de destacar els aspectes positius i les propostes de millora.  
- Relació dels membres, el coordinador i els participants, de la comissió de biblioteca escolar, que són docents definitius o amb vacant al centre durant el curs escolar 2023-24. S'omplirà l'apartat corresponent del tràmit d'OVICE, en què es farà constar el NIF o el NIE de la persona coordinadora i dels participants del projecte. Es farà declaració responsable d'haver fet difusió d'esta relació de participants d'acord amb el que indica l'apartat resolutiu quinzé.  
  
- Relació de la resta de col·laboradors de la comissió.  
  
3. Els centres han de justificar dins del termini i en la forma corresponent els compromisos adquirits, segons l'apartat resolutiu quart, i la inversió correcta de la totalitat de la dotació. En cas contrari, se'ls exclourà de la participació en la convocatòria següent del projecte Biblioinnova't.  
  
Desseté. Comptabilitat en ITACA  
1. Atés el caràcter de sobredotació per despesa extraordinària de funcionament, en els documents de control de l'activitat econòmica del centre docent públic hauran d'especificar-se els ingressos i les despeses que es produïsquen per raó d'esta convocatòria. Els centres adjuntaran la justificació de l'import de l'assignació econòmica concedida al balanç anual que han d'efectuar d'acord amb el que disposen l'Orde de 18 de maig de 1995, de la Conselleria d'Educació i Ciència (DOGV 2526, 09.06.1995), i la Llei 8/2023, de 27 de desembre, de pressupostos de la Generalitat per a l'exercici 2024.   
2. El centre guardarà les factures o els documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a comprovacions posteriors de la inversió amb data compresa entre el dia 1 de gener i el 10 de juny de 2024.  
3. Tant la dotació percebuda pel centre com les despeses a càrrec seu s'inscriuran en els apartats corresponents de la gestió econòmica en ITACA fins al 10 de juny de 2024, inclusivament.  
4. La dotació percebuda pel centre educatiu s'ha d'inscriure en l'apartat d'ingressos de la gestió econòmica d'ITACA.  
5. Les despeses s'inscriuran, des de la data d'efecte, en un subcompte justificatiu específic dins de la gestió econòmica d'ITACA per tal de comptabilitzar les despeses del projecte d'innovació de biblioteques escolars Biblioinnova't. Este subcompte tindrà tres subapartats: un per a comptabilitzar les despeses en recursos materials destinats a l'adequació dels espais, un per a comptabilitzar les despeses relacionades amb la formació i les activitats dirigides al foment de la lectura i la dinamització de les biblioteques escolars, i un altre per a la inversió en fons bibliogràfics.  
6. Fins al 10 de juny de 2024, el centre haurà d'haver invertit correctament la totalitat de la quantitat econòmica que se li assigne.  
7. El consell escolar, després d'esta data i abans que finalitze el curs escolar, serà informat de la inversió de la dotació assignada i comprovarà que s'ajusta a les indicacions fetes en l'apartat resolutiu octau, nové, desé i onzé d'esta resolució.  
  
Dihuité. Inspecció d'educació  
La inspecció d'educació supervisarà la inversió efectiva i correcta de les dotacions econòmiques assignades als centres educatius que participen en esta convocatòria, així com la realització de les accions proposades.  
  
Dinové. Delegació  
Es delega en la persona titular de la Direcció General d'Innovació i Inclusió Educativa la facultat de resoldre la convocatòria i concedir les assignacions econòmiques als centres educatius seleccionats, i se l'autoritza a adoptar les mesures oportunes per a complir i aplicar esta resolució i també per a resoldre i notificar totes les incidències que es plantegen en la seua interpretació i execució.  
  
Vinté. Efecte  
Esta resolució produirà efecte a partir de l'endemà de publicar-se en el Diari Oficial de la Generalitat Valenciana.  
  
València, 13 de març de 2024.- El conseller d'Educació, Universitats i Ocupació: José Antonio Rovira Jover.